钦定古今图书集成/明伦汇编/闺媛典/第305卷 > 皇清三十八 > 杨凤岐妻赵氏
## 钦定古今图书集成/明伦汇编/闺媛典/第305卷 > 皇清三十八 > 杨凤岐妻赵氏

按《礼县志》：赵氏，诸生杨凤岐妻。于归未几，其姑遽丧，氏哭之哀，殡柩庭内，日奠祭如生。顺治乙未，夫亡，氏年未三十，子长方六岁，次仅三月。或劝更嫁，氏啮臂自誓曰：“舅患痿痹，子在襁褓，何忍言嫁？且吾夫不及事吾舅，吾之责也。” 遂截发苦守，躬调药饵，七年事舅以孝闻。及殁，以礼葬，乡人称“节孝。” 训二子俱为诸生。县令旌表。